钦定古今图书集成/明伦汇编/官常典/第603卷 > 顾铎
## 钦定古今图书集成/明伦汇编/官常典/第603卷 > 顾铎

按《青州府志》：“铎字孔振，博兴人。髫年辄为有司所知，
声籍甚。举进士，授浙江山阴令。严明威断，谭其政者
皆凛然风生，祀于名宦。由令征刑部郎。京畿故多宦
戚，权贵难治，铎莅政，莫不敛手避。会议大礼，铎率同
官抗疏，被廷杖。随出为汝宁太守，秋大蝗，铎以文祭
之。有大鸟食蝗，吐之复食，蝗不为灾。以积谷三十万”
石，蒙上赏调开封河决，铎昼夜行七百里，度地形，疏
赵皮寨河以杀之，开封以宁。升信阳兵备副使。妖贼
高宠众数万甚横，铎击擒之，计功在上赏律。当道忌
之，诎其功，授金帛之赐。升陕西行太仆寺卿，仕途视
为冷局，率不经意。铎至，饬理马政一新。署有枯竹，逾
年复生，人比之“寇公竹”云。幼尝溺清河，流里馀，不死。
正德初，流贼入境，众遁去。属父尸未敛，铎独居守。贼
至，躄踊无惧容。贼曰：“空城中唯此一人，必孝子也。”舍
去。既老，聚书数万卷，构一楼，居其中。每夜得句，辄呼
灯录之，至一夜二三起不倦。